A BIZOTTSÁG 899/2009/EK RENDELETE
(2009. szeptember 25.)
az 1290/2008/EK rendeletnek a Lactobacillus rhamnosust (CNCM-I-3698) és Lactobacillus farciminist (CNCM-I-3699) tartalmazó készítmény (Sorbiflore) engedélye jogosultjának neve tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 13. cikke (3) bekezdésére,
mivel:
(1)
Az 1290/2008/EK bizottsági rendelet (2) engedélyezte az „állattenyésztésben alkalmazott adalékok” kategóriába és az „állattenyésztésben alkalmazott egyéb adalékok” funkcionális csoportba tartozó Lactobacillus rhamnosust (CNCM-I-3698) és Lactobacillus farciminist (CNCM-I-3699) tartalmazó készítmény takarmányadalékként való használatát a Sorbial SAS vállalat, az engedély jogosultja számára.
(2)
Az 1831/2003/EK rendelet lehetővé teszi, hogy az adalékanyag engedélyét az engedély jogosultjának kérésére az Európai Élelmiszerbiztonsági Hatóság véleményét követően módosítsák. A Sorbial SAS az 1290/2008/EK rendelet tekintetében az engedély jogosultja nevének Sorbial SAS-ról Danisco France SAS-ra történő módosítása iránti kérelmet nyújtott be a Bizottsághoz.
(3)
A kérelmező azt állítja, hogy a Sorbial SAS vállalat 2009. május 18-tól Danisco France SAS vállalattá alakult át. Az adalékanyag értékesítési jogait tehát a Danisco France SAS birtokolja. A kérelmező benyújtotta az állításait igazoló megfelelő dokumentumokat.
(4)
Az engedély feltételeinek javasolt módosítása kizárólag adminisztratív jellegű, és nem vonja maga után az érintett adalékanyag újbóli értékelését. Az Európai Élelmiszerbiztonsági Hatóságot értesítették a kérelemről.
(5)
Annak lehetővé tétele érdekében, hogy a kérelmező Danisco France SAS néven gyakorolhassa értékesítési jogait, az engedély feltételeit meg kell változtatni.
(6)
Az 1290/2008/EK rendeletet ezért ennek megfelelően módosítani kell.
(7)
A már meglévő készletek felhasználására helyénvaló átmeneti időszakot biztosítani.
(8)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1290/2008/EK rendeletet mellékletének 2. oszlopában a „Sorbial SAS” név helyébe a „Danisco France SAS” név lép.
2. cikk
Az e rendelet hatálybalépésének időpontját megelőzően alkalmazandó rendelkezéseknek megfelelő, már meglévő készleteket továbbra is forgalomba lehet hozni, és az említett időpontot követően hat hónapig fel lehet használni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. szeptember 25-én.